บลจ.แมนูไลฟ์มองหุ้นปีหน้า1,200จุด
บลจ.แมนูไลฟ์ สร้างผลตอบแทนกองทุนหุ้นขึ้นแท่นอันดับ 1 ในช่วง 3 เดือนที่ผ่านมา มองดัชนีแตะระดับ 1,200 จุดปีหน้า
2 ธ.ค. 2553

บลจ.แมนูไลฟ์ สร้างผลตอบแทนกองทุนหุ้นขึ้นแท่นอันดับ 1 ในช่วง 3 เดือนที่ผ่านมา มองดัชนีแตะระดับ 1,200 จุดปีหน้า
นาย สุขวัฒน์ ประเสริฐยิ่ง รักษาการประธานเจ้าหน้าที่บริหาร บริษัทหลักทรัพย์จัดการกองทุน (บลจ.) แมนูไลฟ์ กล่าวว่า กองทุนเปิดแมนูไลฟ์ สเตร็งค์ อิควิตี้ แวลู (MS-EQ VALUE) มีผลการดำเนินงานเป็นที่น่าพอใจ โดยผลตอบแทน ย้อนหลัง 3 เดือน วัดจากค่า Risk-adjusted Return ที่คำนวณจากค่า information ratio ซึ่งเท่ากับ 16.9535% สูงสุดเป็นอันดับ 1 ของกองทุนหุ้นในอุตสาหกรรม จากข้อมูลสมาคมบริษัทจัดการลงทุน ณ วันที่ 26 พ.ย.2553
ด้านนายพนุกร จันทรประภาพ ผู้อำนวยการฝ่ายตราสารทุน บลจ.แมนูไลฟ์ มองว่า ตลาดหุ้นไทยยังคงปรับตัวขึ้นต่อเนื่องและให้ผลตอบแทนเหนือกว่าตลาดในภูมิภาค โดยนับตั้งแต่ต้นปีดัชนีตลาดหลักทรัพย์ปรับตัวขึ้นกว่า 35% และเป็นตลาดที่ให้ผลตอบแทนเป็นอันดับที่สองของเอเชีย
ในส่วนของเศรษฐกิจไทย แมนูไลฟ์คาดการณ์ตัวเลข GDP น่าจะมีอัตราการเติบโตได้ประมาณ 4% ในปีหน้า หลังจากที่ GDP ปีนี้ออกมาดีกว่าที่ตลาดคาดมาก โดยมีโอกาสเพิ่มขึ้นถึง 7% ในปีนี้ ในระยะสั้น คาดว่าตลาดหุ้นอาจได้รับผลกระทบจากปัจจัยทั้งในและนอกประเทศ ไม่ว่าจะเป็นความกังวลเรื่องเศรษฐกิจและปัญหาเงินเฟ้อของจีน ความขัดแย้งในคาบสมุทรเกาหลี ตลอดจนปัญหาทางการเมืองในประเทศ 
อย่างไรก็ตาม สำหรับระยะยาว ทางแมนูไลฟ์ยังคงมีมุมมองเป็นบวกต่อตลาดในปี 2554 โดยคาดการณ์เป้าดัชนีไว้ที่ 1,200 จุด ซึ่งคาดว่าจะให้ผลตอบแทนการลงทุนประมาณ 20% จากดัชนี ณ ปัจจุบัน โดยมีสาเหตุหลักจากการคาดการณ์ผลกำไรของบริษัทจดทะเบียนที่น่าจะเติบโตต่อเนื่องในอีก 3 ปีข้างหน้าประมาณ 15% ต่อปี จากการที่เศรษฐกิจมีแนวโน้มดีขึ้น กำลังซื้อของผู้บริโภคที่ปรับตัวดีขึ้น ทำให้บริษัทจดทะเบียนไทยมีการลงทุน และขยายขนาดธุรกิจมากขึ้น 
นอกจากนั้นอัตราดอกเบี้ยที่อยู่ในระดับต่ำ และค่าเงินบาทที่ปรับแข็งค่าขึ้น ยังช่วยเอื้อประโยชน์ต่อบริษัทไทยในการสั่งซื้อเครื่องจักรหรือมีการลงทุนเพิ่มเติมในต่างประเทศ ดังนั้นสำหรับนักลงทุนระยะยาว ทางแมนูไลฟ์ยังคงแนะนำให้ลงทุนในตลาดหลักทรัพย์อย่างต่อเนื่อง